**RECOMANDAREA volumului intitulat**

**“Stațiunea de Cercetare – Dezvoltare Agricolă Secuieni – ISTORIC, GENERAȚII DE CERCETĂTORI ȘI SPECIALIȘTI, REZULTATE”**

**Elaborat de autorii: Elena Trotuș, Cornelia Lupu, Ion Măzăreanu**

 Ideea de bază a autorilor acestei cărți, exprimă dorința de a face cunoscută contribuția SCDA Secuieni la dezvoltarea științei agricole românești și a agriculturii din zona sa de influență.

 Cartea pe care o recomand pentru premiile Academiei de Științe Agricole și Silvice “Gheorghe Ionescu Șișești” București a fost publicată în anul 2019 la Editura “Ion Ionescu de la Brad” Iași, într-un tiraj de 500 exemplare, cu titlul “Stațiunea de Cercetare – Dezvoltare Agricolă Secuieni – istoric, generații de cercetători și specialiști, rezultate” scrisă de dr. ing. Elena Trotuș, dr. ing. Cornelia Lupu și dr. ing. Ion Măzăreanu, reprezintă un eveniment editorial important pentru literatura noastră de specialitate.

 Cartea cuprinde 208 pagini și este structurată astfel:

 - Introducere

 - Stațiunea de Cercetare – Dezvoltare Agricolă Secuieni, Istoric 1962 – prezent – capitol care prezintă istoricul unității de la înființare din anul 1962 și până în prezent cu referire la baza materială, la obiectivele de cercetare, la rezultatele obținute, structurat pe etape: începuturile cercetărilor agricole la Secuieni – Neamț; primul deceniu de activitate (1962 – 1972); dezvoltarea cercetărilor, modernizarea stațiunii în deceniile II și III de activitate (1972 – 1990); perioada tranziției la economia de piață; perioada 2007 – 2017 marcată de aniversarea a 50 și respectiv 55 de ani de Cercetare – Dezvoltare a stațiunii.

 - Cadrul natural și caracterizarea climatică a zonei agricole din sfera de influență a Stațiunii de Cercetare – Dezvoltare Agricolă Secuieni – Neamț (1962 – 2017), unde sunt prezentate date referitoare la așezarea geografică și caractere generale ale zonei Secuieni, caracteristicile mediului natural și caracterizarea climatică a zonei sub aspectul temperaturilor și precipitațiilor înregistrate la stația meteorologică proprie a stațiunii Secuieni.

 - Structura organizatorică a Stațiunii de Cercetare – Dezvoltare Agricolă Secuieni, prezentată prin organigrama unității și lista personalului TESA care a activat în cadrul stațiunii în perioada 1962 – 2017.

 - Generații de cercetători care au contribuit la dezvoltarea activității de cercetare a Stațiunii de Cercetare – Dezvoltare Agricolă Secuieni.

 În istoria sa de peste 55 de ani de activitate, colectivul de cercetători care a activat și activează, și-a adus contribuția la dezvoltarea agriculturii prin rezultate remarcabile obținute dacă ne referim numai la: adaptarea tehnologiilor de cultivare a plantelor la condițiile pedoclimatice ale zonei de influență, crearea și omologarea soiurilor de cânepă monoică, producerea cantităților importante de material semincer din categorii biologice superioare, transferul și implementarea rezultatelor cercetării în agricultură.

 Prin urmare, acest capitol face o prezentare sumară a activității celor care au trudit și trudesc pe câmpurile și laboratoarele de cercetare ale Stațiunii Secuieni.

 - Generații de specialiști care au contribuit la verificarea rezultatelor cercetării și transferul lor către agricultura zonală.

 Volumul include în final și unele Anexe care cuprind:

 - Lista cărților și broșurilor publicate de cercetători;

 - Sesiunile de referate și consfătuiri naționale, organizate la SCDA Secuieni;

 - Tezele de doctorat susținute public de cercetătorii și specialiștii de la SCDA Secuieni;

 - Soiuri omologate (1962 – 2017);

 - Brevete de invenție (1962 – 2017);

 - Diplome, premii, medalii obținute în perioada ultimilor 5 ani (2012 – 2017);

 - Scurte însemnări din Cartea de Onoare a unității.

 Din analiza cărții se constată efortul susținut depus de întregul colectiv al Stațiunii Secuieni, de-a lungul timpului până în prezent, care a condus la obținerea de rezultate direct valorificabile, atât în privința tematicii de cercetare, cât și în cee ace privește multiplicarea materialului semincer, dar mai ales în menținerea, continuarea și diversificarea activității unității, în condițiile în care în ultimii 30 de ani, unitățile de cercetare – dezvoltare din România nu au avut asigurate surse de finanțare.

 Prezentarea activității desfășurate de fiecare slujitor al stațiunii a fost făcută de autori nu printr-un portret literar, ci printr-o biografie sintetică, cu scoaterea în evidență a nivelului său de pregătire profesională, a aportului adus la progresul realizat în domeniul său de activitate, contribuind la dezvoltarea agriculturii zonale.

 În concluzie, consider că valoarea și conținutul acestei lucrări întrunește toate condițiile pentru premierea sa de către Secția de Cultura Plantelor de Câmp a Academia de Științe Agricole și Silvice “Gheorghe Ionescu Șișești” București pentru premiul **IULIU PRODAN**.

Adresa pentru accesul la exemplarul electonic: t[http://www.scda.ro/comunicat-presa/Carte%20-%20%E2%80%9DIstoric,%20generatii%20de%20cercetatori%20si%20specialisti,%20rezultate%E2%80%9D.pdf](http://www.scda.ro/comunicat-presa/Carte%20-%20%E2%80%9DIstoric%2C%20generatii%20de%20cercetatori%20si%20specialisti%2C%20rezultate%E2%80%9D.pdf)

18.09.2020 Dr. ing. Aurel Badiu

 Membru Corespondent al ASAS București